Vištyčio ežero atsiradimas
Vieną kartą motina su savo dukterimi išėjo į mišką uogauti. Buvo tuomet šventadienis ir kaip tik dvylikta valanda, vadinasi, mišių laikas. Uogavo jos pakalnėj, nes sako žmonės, kad ten buvo daugiausia uogų. Motina, kiek parinkusi uogų, atsikėlė pailsėti. Tik staiga motina suriko:

– Bėkim, dukrele, vanduo iš kažkur plaukia, užplauks ir mus!  

Duktė ėmė bėgti su savo motina, bet vilnys buvo greitesnės ir užliejo motiną su dukterimi.

Žmonės sako, kad Dievas užpykęs ėmė ir perkėlė ežerą iš vietos į vietą, norėdamas nubausti tuos žmones, kurie dirba per pamaldas, kada visi žmonės privalo melstis. Ir nuo to laiko čia pasidarė ežeras.

Padavimai
Padavimai apie ežerus